《玉山佳处》
元代·张天英

玉山有佳处，乃在昆仑西。
蓬莱数峰小，上与浮云齐。
云中飘飘五色凤，只爱碧梧枝上栖。
芝草琅玕满玄圃，群仙共蹑青云梯。
太湖三万六千顷，水水流入桃花溪。
溪头浣花如濯锦，百花潭边浮紫泥。
紫皇拜尔山中相，闲把丝纶草堂上。
渔庄一钓得龙梭，龙女吹箫书画舫。
西风玉树金粟飞，东风柳浪金波漾。
岁岁年年乐事多，绿野平泉何足尚。
十二楼前看明月，太乙明星夜相访。
酌霞觞，瑶台露湿芙蓉裳。
我亦桃源隐居者，握手一笑三千霜。

作者简介：温州永嘉人，字羲上，一字楠渠，号石渠居士。酷志读书，穿贯经史。征为国子助教。性刚严，不好趋谒，再调不就。工诗，尤善古乐府。有《石渠居士集》。